**X-COM: Apocalypse** on Mythos Gamesin kehittämä ja MicroProsen julkaisema strategiapeli. Peli on julkaistu vuonna 1997 MS-DOS:lle ja Windowsille. Peli on *X-COM*-pelisarjan kolmas julkaisu ja ensimmäinen, jossa on mahdollista pelata reaaliaikaisessa pelimuodossa vuoropohjaisen sijasta.

Pelaaminen
----------

Pelaajan tarkoitus X-COM-yksikön johtajana on pysäyttää muukalaisten lentoalukset sekä tuhota itse muukalaiset, estää näitä soluttautumasta Mega-Primen yrityksiin ja tutkia näiden teknologiaa ja biologiaa. X-COM saa kerran viikossa rahoitusta senaatilta toimintaansa. Aiemmista peleistä poiketen muukalaisten teknologiaa tai näiden ruumiita myymällä ei saa enää yhtä paljoa lisävaroja.

Taisteltaessa lentoaluksia vastaan peli käyttää reaaliaikaista toimintaa. Niissä on käytettävissä muun muassa hävittäjälentokoneita, leijuvia autoja ja moottoripyöriä sekä panssarivaunuja. Taisteltaessa maan pinnalla rakennuksissa pelaaja voi valita myös vuoropohjaisen taistelumuodon. Pelaajalla voi olla yhdessä maataistelussa yhteensä 36 taistelijaa, jotka on mahdollista jakaa kuuteen eri ryhmään. Pelaajan on mahdollista myös hallita taistelijoiden aggressiivisuuden tasoa.

Muukalaisten lisäksi pelaajan täytyy toimia ihmistahojen keskuudessa. Näihin lukeutuvat muukalaisia palvova kultti *Cult of Sirius*, lainvalvonta, yksityiset turvajoukot ja rikollisjengit. Nämä saattavat myös hyökätä pelaajan tukikohtaan, jolloin sitä on puolustettava ja X-COMin tiedemiehet pidettävä turvassa.

Juoni
-----

*Apocalypse* sijoittuu vuoteen 2084, jolloin suurin osa Maa-planeetasta on saastunut ja muuttunut elinkelvottomaksi. Ihmiset ovat asettuneet suurimmaksi osaksi suojakuvun alle rakennettuun suurkaupunki Mega-Primeen, missä kymmenet eri järjestöt ja tahot kiistelevät keskenään. Asukkaisiin lukeutuu myös ensimmäisen avaruusolentoja vastaan käydyn sodan vihollisen sectoidien ja ihmisten hybridejä.

Eräänä päivänä Mega-Primen yllä avautuu portteja toisesta ulottuvuudesta. Muukalaisten alukset hyökkäävät porttien läpi kaupungin kimppuun, jolloin senaatti pyytää X-COM-yksikön vastaamaan niiden uhkaan. Ennen pitkää taistelu siirtyy Mega-Primestä muukalaisten oman ulottuvuuden puolelle.

Kehitys
-------

*X-COM: Apocalypse* sai osittain inspiraationsa *Judge Dredd* -sarjakuvasta, jossa tapahtumapaikkana on suurkaupunki Mega-City Ykkönen. Mythos Games aloitti sen kehityksen Julian Gollopin johdolla pian *UFO: Enemy Unknown* -pelin julkaisun jälkeen. MicroProse julkaisi ennen sen valmistumista oman työryhmänsä kehittämän jatko-osan *Terror from the Deep*.

*Apocalypsen* kehitystyötä vaikeutti se, että MicroProse ja Mythos Games olivat pelistä tyylillisesti erimielisiä. Alun perin *Apocalypseen* suunniteltiin useita toimintoja, jotka sen julkaistusta versiosta jouduttiin kuitenkin jättämään pois. Mega-Primen ryhmittymien johtajat suunniteltiin aluksi liikkumaan kaupungissa, jolloin pelaaja olisi voinut pidättää, kuulustella tai salamurhata näitä. Muukalaisten ulottuvuuksia olisi ollut useita, ja ne oltaisiin luotu osittain sattumanvaraisesti, minkä lisäksi peliin olisi sisältynyt muokkain omien kenttien luomista varten. Myöskään suunniteltua moninpelimahdollisuutta hotseat-menetelmällä tai lähiverkon kautta ei sisällytetty julkaistuun peliin.

Julian Gollopin lisäksi *X-COM: Apocalypsen* ohjelmointiin osallistuivat Dave Bostock, Thaddaeus Frogley ja Andrew Greene. Gollopin mukaan ohjelmoinnin vaikein osio oli saada Mega-Primen liikenne toimimaan oikein.

Vastaanotto
-----------

*X-COM: Apocalypse* sai kehuja siitä, että sen kentät olivat dynaamisia ja että lähes kaikki niissä oli tuhottavissa. Pelin muukalaisten ulkonäköä kritisoitiin kuitenkin koomisen näköiseksi ja taiteellista tyyliä oudoksi. Kaupunkisimulaation ja hyökkääjien torjumisen yhdistäminen oli lisäksi joidenkin kriitikkojen mielestä liian kunnianhimoinen yritys. Julian Gollop viittasi peliin myöhemmin itse "katastrofialueena".

*Pelit*-lehti antoi kesäkuussa 1997 *Apocalypselle* arvosanan 92/100. Lehti huomautti joistakin pelissä esiintyvistä bugeista, mutta piti sitä kehityksenä aina vain parempaan suuntaan Mythos Games -yhtiön pelien katalogissa.

*PC Mag* -lehti syyskuussa 1997 antoi *Apocalypselle* neljä tähteä viidestä. Sen mukaan peli oli varteenotettava seuraaja sarjan aloittajalle, tosin näkyvyys pelissä on välillä huono, sillä pelialuetta voi tarkastella vain yhdestä suunnasta.

*Old PC Gaming* -sivuston arvosana *Apocalypselle* toukokuussa 2017 oli neljä tähteä viidestä. Sivuston arvion mukaan peli ei ole samalla tavalla vallankumouksellinen kuin *UFO: Enemy Unknown*, mutta on silti kilpailijoitaan parempi.

Lähteet
-------

1. 1 2 3 4 5  XCOM Apocalypse (1997) *Old PC Gaming*. Viitattu 11.12.2020. (englanniksi)
2. 1 2 3 4 5 6 7 8  X-Com 3: Apocalypse – Me tulemme taas *Pelit*.  1.6.1997. Viitattu 8.12.2020.
3. 1 2 3 4  X-COM: Apocalypse (1997) *MobyGames*. Viitattu 8.12.2020. (englanniksi)
4. 1 2 3 4 5  The Aliens Are Back.  *PC Mag*, 23.9.1997, s. 329. Artikkelin verkkoversio.  (englanniksi)
5. 1 2  Gollop’s Genius.  *Retro Gamer*, 11.7.2019. Artikkelin verkkoversio.  (englanniksi)
6. ↑  Hodges, Dan: X-COM 25th Anniversary - Franchise List *TechRaptor*.  25.3.2019. Viitattu 11.12.2020. (englanniksi)
7. ↑  Dulin, Ron: X-COM: Apocalypse Review *GameSpot*. Viitattu 11.12.2020. (englanniksi)
8. ↑  X-COM: Apocalypse *PC Gamer US*.  Arkistoitu 2.3.2000. Viitattu 11.12.2020. (englanniksi)
9. ↑  X-com 3: Apocalypse *PC Zone*.  Arkistoitu 11.3.2007. Viitattu 11.12.2020. (englanniksi)
10. 1 2  Stapleton, Dan: The 21-Year Rise, Fall, and Rise of XCOM *IGN*. Viitattu 11.12.2020. (englanniksi)
11. ↑  Llewellyn, Michael: XCOM: Every Game In The Series, Ranked *Game Rant*.  11.10.2019. Viitattu 11.12.2020. (englanniksi)

Aiheesta muualla
----------------

* *X-COM: Apocalypse* MobyGamesissa (englanniksi)

*X-COM*-pelisarja

|  |  |
| --- | --- |
| MicroProse | 
* UFO: Enemy Unknown
* Terror from the Deep
* Apocalypse
* Interceptor

 |
| Hasbro | 
* First Alien Invasion
* Enforcer

 |
| 2K Games/Firaxis | 
* Enemy Unknown (Enemy Within)
* The Bureau: XCOM Declassified
* XCOM 2
* Chimera Squad

 |